Ένωση Νέων ΘΟΪ Λακατάμιας

Η **Ένωση Νέων ΘΟΪ Λακατάμιας** ή το **ΘΟΪ Λακατάμιας** ( διαβάζεται ΘΟΙ) είναι κυπριακή  ομάδα  από τη Λακατάμια της επαρχίας Λευκωσίας.Τα χρώματα της ομάδας είναι το Μπλε και το Κίτρινο. Αγωνίζεται στο Στάδιο Θόι Λακατάμιας στη Λακατάμια.

## Ιστορία
Το σωματείο ιδρύθηκε το 1948 με την ονομασία **Θρησκευτικό Ορθόδοξο Ίδρυμα Αγία Παρασκευή Κάτω Λακατάμιας**. Το σωματείο παρέμεινε με αυτό το όνομα μέχρι το 1969. Την χρονιά εκείνη ιδρύθηκε η Ένωση Νέων Λακατάμιας. Πολύ σύντομα τα δύο σωματεία συνενώνονται. Από τότε το επίσημο όνομα του σωματείου είναι **Ένωση Νέων ΘΟΪ Λακατάμιας.** 

Το 1961 η ποδοσφαιρική ομάδα του ΘΟΪ εντάχθηκε στην Εθνική Ποδοσφαιρική Ομοσπονδία Περιφέρειας Λευκωσίας (ΕΠΟΠΛ).

### Περίοδος 1976-1979
Το 1976 εντάχθηκε στην Κυπριακή Ομοσπονδία Ποδοσφαίρου (ΚΟΠ) ως ομάδα Γ΄ κατηγορίας. Τις πρώτες τρεις περιόδους (1976-77, 1977-78, 1978-79) τερμάτιζε στη δεύτερη θέση της βαθμολογίας. Τις περιόδους εκείνες μόνο η πρωταθλήτρια ομάδα προβιβαζόταν στην Β΄ κατηγορία. Μάλιστα, την περίοδο 1978-79 ισοβάθμησε με την πρωταθλήτρια ομάδα αλλά υστερούσε στην ισοβαθμία.




### Δεκαετία 1980-1989
Την περίοδο 1979-80 τερμάτισε και πάλι στη δεύτερη θέση. Την περίοδο 1982-83 κατέκτησε το πρωτάθλημα και προβιβάστηκε στη Β΄ κατηγορία για πρώτη φορά στην ιστορία του. Παρέμεινε στη Β΄ κατηγορία για έξι συνεζόμενες περιόδους, μέχρι που την περίοδο 1988-89 τερμάτισε στην πρότελευταία θέση και υποβιβάστηκε στη Γ΄ κατηγορία.




### Δεκαετία 1990-1999
Παρέμεινε στη Γ΄ κατηγορία για τρεις περιόδους. Την περίοδο 1991-92 τερμάτισε στη δεύτερη θέση και προβιβάστηκε στη Β΄ κατηγορία. Στο πρωτάθλημα Β΄ κατηγορίας 1992-93 τερμάτισε στην τελευταία θέση και υποβιβάστηκε στη Γ΄ κατηγορία. Στο πρωτάθλημα Γ΄ κατηγορίας 1993-94 τερμάτισε στη 13η θέση και υποβιβάστηκε στη Δ΄ κατηγορία. Την περίοδο 1994-95 κέρδισε την άνοδο του στη Γ΄ κατηγορία. Παρέμεινε στη Γ΄ κατηγορία τρεις περιόδους, μέχρι που την περίοδο 1997-98 τερμάτισε στην τελευταία θέση και υποβιβάστηκε στη Δ' κατηγορία. Την περίοδο 1998-99 κατέκτησε το πρωτάθλημα Δ΄ κατηγορίας και προβιβάστηκε στη Γ΄ κατηγορία.




### Δεκαετία 2000-2009
Την περίοδο 1999-00 κατέκτησε για δεύτερη φορά το πρωτάθλημα Γ΄ κατηγορίας και μαζί εξασφάλισε την άνοδο στη Β΄ κατηγορία, στην οποία παρέμεινε για 5 συνεχόμενες περιόδους, μέχρις έως ότου προβιβάστηκε στην ανώτερη κατηγορία της χώρας. Την περίοδο 2000-01 τερμάτισε στην πέμπτη θέση, την περίοδο 2001-02 στην 11η θέση, την περίοδο 2002-03 στην 8η θέση και την περίοδο 2003-04 στην 11η θέση, ένα μόλις βαθμό μακριά από τη 12η θέση που οδηγούσε στη Γ΄ κατηγορία.

Την περίοδο 2004-2005 τερμάτισε στην τρίτη θέση του πρωταθλήματος Β΄ κατηγορίας, εξασφαλίζοντας το εισιτήριο ανόδου στην Α΄ κατηγορία για πρώτη και μοναδική φορά στην ιστορία της. Την επόμενη περίοδο, τερμάτισε στη 14η και τελευταία θέση του πρωταθλήματος Α΄ κατηγορίας 2005-06, πετυχαίνοντας 1 νίκη και 4 ισοπαλίες σε 26 αγώνες. Ο πρώτος βαθμός της ομάδας στην ανώτατη κατηγορία ήλθε στις 17 Σεπτεμβρίου 2005 (3η αγωνιστική) όταν απέσπασε εκτός έδρας ισοπαλία με την ΑΠΕΠ Πιτσιλιάς (1-1). Ακολούθησε η εντός έδρας η ισοπαλία (1-1, 24 Σεπτεμβρίου 2005) με το Διγενή Μόρφου την αμέσως επόμενη αγωνιστική. Ο επόμενος βαθμός ήλθε την 5 αγωνιστική στην εκτός έδρα ισοπαλία με τον Εθνικό Άχνας, πάλι με σκορ 1-1 (1 Οκτωβρίου 2005). Η τελευταία ισοπαλία ήλθε τη 16η αγωνιστική, πάλι με αντίπαλο την ΑΠΕΠ Πιτσιλιάς (0-0, 21 Ιανουαρίου 2006). Την 24η αγωνιστική κατάφερε να πετύχει την πρώτη του νίκη στην ανώτατη κατηγορία, όταν κέρδισε εκτός έδρας με 1-0 τον Ολυμπιακό Λευκωσίας (30 Απριλίου 2006).

Την περίοδο 2006-07 συμμετείχε στη Β΄ κατηγορία, τερματίζοντας στην 4η θέση, 1 μόλις βαθμό πίσω από την τρίτη θέση που οδηγούσε στην Α΄ κατηγορία. Την περίοδο 2007-08 τερμάτισε στη 10η θέση του πρωταθλήματος, 1 βαθμό πάνω από τη 12η θέση που οδηγούσε στην Γ΄ κατηγορία. Την περίοδο 2008-09 δεν απέφυγε τον υποβιβασμό, τερματίζοντας στη 12η θέση. 




### Δεκαετία 2010-2019
Αγωνιζόμενος στην Γ΄ κατηγορία την περίοδο 2009-10, ακολούθησε νέος υποβιβασμός, αφού και πάλι τερμάτισε στη 12 θέση. Την περίοδο 2010-11 τερμάτισε στην 5η θέση του πρωταθλήματος Δ΄ κατηγορίας. Στην ίδια θέση τερμάτισε και την περίοδο 2011-12, ένα μόλις βαθμό πίσω από την 3η θέση που οδηγούσε στη Γ΄ κατηγορία. Για την περίοδο αυτή βραβεύτηκε από την Κυπριακή Ομοσπονδία Ποδοσφαίρου ως ομάδα ήθους στη Δ΄ κατηγορία. Την επόμενη περίοδο κατάφερε να εξασφαλίσει το εισιτήριο για την Γ΄ κατηγορία, αφού τερμάτισε στην 3η θέση. Την ίδια περίοδο κατέκτησε για πρώτη φορά το Κύπελλο Κύπρου Γ΄ – Δ΄ κατηγορίας, όντας η πρώτη ομάδα Δ΄ κατηγορίας που κέρδισε το τρόπαιο. Παρόλο που εξασφάλισε την τρίτη θέση στο πρωτάθλημα Γ΄ κατηγορίας 2013-14, θέση που τα προηγούμενα χρόνια οδηγούσε σε άνοδο στην ανώτερη κατηγορία, παρέμεινε στην κατηγορία αφού προβιβάστηκαν μόνο 2 ομάδες εκείνη την περίοδο, λόγω της αναδιάρθρωσης των πρωταθλημάτων.

Την επόμενη περίοδο κατέκτησε το πρωτάθλημα και προβιβάστηκε στη Β΄ κατηγορία. Παρέμεινε στη Β΄ κατηγορία έως και την περίοδο 2018-19 που υποβιβάστηκε.




### Δεκαετία 2020-2029
Την περίοδο 2019-20 το ΘΟΪ συμμετείχε στη Γ΄ κατηγορία 2019-20. Η ομάδα διεκδικούσε την άνοδο της στη Β΄ κατηγορία. Λόγω της Πανδημίας του κορονοϊού το πρωτάθλημα αρχικά ανεστάλη και στη συνέχεια διεκόπη. Το ΘΟΪ  προβιβάστηκε στη Β΄ κατηγορία μαζί με άλλες 3 ομάδες λόγω της κατάργησης του υποβιβασμού σε όλες τις κατηγορίες και την άνοδο των πρώτων ομάδων. Την περίοδο 2020-21 τερμάτισε στη δέκατη έβδομη θέση του πρωταθλήματος Β΄ κατηγορίας και υποβιβάστηκε. Την περίοδο 2022-23 τερμάτισε στην δέκατη τέταρτη θέση του πρωταθλήματος Γ΄ κατηγορίας και υποβιβάστηκε στην Επίλεκτη Κατηγορία ΣΤΟΚ. Την περίοδο 2023-24 το ΘΟΪ τερμάτισε στην τέταρτη θέση του πρωταθλήματος Επίλεκτης Κατηγορίας ΣΤΟΚ και η οποία του έδωσε άνοδο στην Γ΄Κατηγορία λόγω του ότι κενώθηκε θέση εξαιτίας της αποχώρησης του ΠΟ Ξυλοτύμπου απο την ΚΟΠ.




1Το ΘΟΪ κέρδισε 23 βαθμούς. Ωστόσο τιμωρήθηκε με αφαίρεση 3 βαθμών και έτσι στην τελική βαθμολογία αναγράφονται 20 βαθμοί.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως την περίοδο 2020-21 καθώς και στις διοργανώσεις κυπέλλου έως και την περίοδο 2020-21.




## Τίτλοι
* Πρωταθλήματα Γ΄ κατηγορίας:
** Πρωταθλητής (3): 1983, 2000, 2015
* Πρωταθλήματα Δ΄ κατηγορίας: 
** Πρωταθλητής (1): 1999
* Κύπελλο Κύπρου Γ΄ – Δ΄ κατηγορίας:
** Κυπελλούχος: 2013
* Πρωτάθλημα ΕΠΟΠΛ
** Πρωταθλητής (2): 1973, 1976
* Κύπελλο ΕΠΟΠΛ
** Κυπελλούχος (2): 1973, 1976

## Παραπομπές


## Βιβλιογραφία
*
*

## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι
*
*Προφίλ στην ιστοσελίδα της Κυπριακής Ομοσπονδίας Ποδοσφαίρου

Κατηγορία:Αθλητικοί σύλλογοι Επαρχίας Λευκωσίας
Κατηγορία:Ιδρύσεις αθλητικών συλλόγων το 1948
Κατηγορία:Ποδοσφαιρικές ομάδες Κύπρου (ανδρών)
Κατηγορία:Ιδρύσεις ποδοσφαιρικών ομάδων το 1948

Κατηγορία:Λακατάμια